CELEX: 32022D0391
Language: lt
Date: 1646265600000
Title: Tarybos sprendimas (ES) 2022/391 2022 m. kovo 3 d. dėl pozicijos, kurios Europos Sąjungos vardu turi būti laikomasi 65-oje Narkotinių medžiagų komisijos sesijoje, dėl medžiagų įtraukimo į sąrašą pagal 1961 m. Bendrąją narkotinių medžiagų konvenciją su pakeitimais, padarytais 1972 m. protokolu, ir 1971 m. Psichotropinių medžiagų konvenciją

2022 3 9   
               
               
                  LT
               
               
                  Europos Sąjungos oficialusis leidinys
               
               
                  L 79/27
               
            
         TARYBOS SPRENDIMAS (ES) 2022/391
         2022 m. kovo 3 d.
         dėl pozicijos, kurios Europos Sąjungos vardu turi būti laikomasi 65-oje Narkotinių medžiagų komisijos sesijoje, dėl medžiagų įtraukimo į sąrašą pagal 1961 m. Bendrąją narkotinių medžiagų konvenciją su pakeitimais, padarytais 1972 m. protokolu, ir 1971 m. Psichotropinių medžiagų konvenciją
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 83 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Jungtinių Tautų (toliau – JT) 1961 m. Bendroji narkotinių medžiagų konvencija su pakeitimais, padarytais 1972 m. protokolu, (toliau – Narkotinių medžiagų konvencija) įsigaliojo 1975 m. rugpjūčio 8 d.;
                  
               
                     (2)
                  
                  
                     vadovaujantis Narkotinių medžiagų konvencijos 3 straipsniu Narkotinių medžiagų komisija gali priimti sprendimą įtraukti medžiagas į tos konvencijos sąrašus. Pakeitimus sąrašuose ji gali daryti tik vadovaudamasi Pasaulio sveikatos organizacijos (toliau – PSO) rekomendacijomis, tačiau ji taip pat gali nuspręsti nedaryti PSO rekomenduojamų pakeitimų;
                  
               
                     (3)
                  
                  
                     JT 1971 m. Psichotropinių medžiagų konvencija (toliau – Psichotropinių medžiagų konvencija) įsigaliojo 1976 m. rugpjūčio 16 d.;
                  
               
                     (4)
                  
                  
                     vadovaujantis Psichotropinių medžiagų konvencijos 2 straipsniu Narkotinių medžiagų komisija, remdamasi PSO rekomendacijomis, gali priimti sprendimą į tos konvencijos sąrašus įtraukti medžiagas arba jas iš jų išbraukti. Ji turi didelę veiksmų laisvę atsižvelgti į ekonominius, socialinius, teisinius, administracinius ir kitus veiksnius, tačiau negali imtis savavališkų veiksmų;
                  
               
                     (5)
                  
                  
                     Narkotinių medžiagų konvencijos ir Psichotropinių medžiagų konvencijos sąrašų pakeitimai turi tiesioginių padarinių Sąjungos teisės narkotikų kontrolės srityje taikymo sričiai. Tarybos pamatinis sprendimas 2004/757/TVR (1) taikomas medžiagoms, įtrauktoms į tų konvencijų sąrašus. Taigi, bet kokie sąrašų, pridėtų prie tų konvencijų, pakeitimai yra tiesiogiai įtraukiami į bendras Sąjungos taisykles;
                  
               
                     (6)
                  
                  
                     Narkotinių medžiagų komisija savo 65-oje sesijoje, kuri vyks Vienoje 2022 m. kovo 14–18 d., turi nuspręsti dėl trijų naujų medžiagų įtraukimo į Narkotinių medžiagų konvencijos ir Psichotropinių medžiagų konvencijos sąrašus;
                  
               
                     (7)
                  
                  
                     Sąjunga nėra Narkotinių medžiagų konvencijos ir Psichotropinių medžiagų konvencijos Šalis. Narkotinių medžiagų komisijoje, kurios 65-oje sesijoje balsavimo teisę turės dvylika valstybių narių (2), ji turi stebėtojos statusą be balsavimo teisių. Būtina, kad Taryba įgaliotų tas valstybes nares pareikšti Sąjungos poziciją dėl medžiagų įtraukimo į tų konvencijų sąrašus, kadangi tokie sprendimai dėl naujų medžiagų įtraukimo į jų sąrašus priklauso Sąjungos kompetencijai;
                  
               
                     (8)
                  
                  
                     PSO dvi naujas medžiagas rekomendavo įtraukti į Narkotinių medžiagų konvencijos I sąrašą, ir vieną naują medžiagą – į Psichotropinių medžiagų konvencijos II sąrašą;
                  
               
                     (9)
                  
                  
                     visas medžiagas, kurių apžvalgą paskelbė PSO priklausomybės nuo narkotikų ekspertų komitetas (toliau – Ekspertų komitetas) ir kurias PSO rekomendavo įtraukti į sąrašus, Europos narkotikų ir narkomanijos stebėsenos centras stebi kaip naujas psichoaktyviąsias medžiagas, kaip numatyta Europos Parlamento ir Tarybos reglamente (EB) Nr. 1920/2006 (3);
                  
               
                     (10)
                  
                  
                     remiantis Ekspertų komiteto vertinimu, brorfinas (cheminis pavadinimas: 1-{1-[1-(4-bromofenil)etil]piperidin-4-il-1,3-dihidro-2H-benzimidazol-2-onas) yra sintetinis opioidas, panašus į kitus sintetinius opioidus, tokius kaip morfinas ir fentanilis. Brorfiną galima perdirbti į bezitramidą, kuris yra į Narkotinių medžiagų konvencijos I sąrašą įtrauktas opioidas. Brorfinas nėra naudojamas gydymo tikslais, jam nėra suteiktas leidimas prekiauti kaip vaistu. Yra pakankamai įrodymų, kad brorfinu yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, dėl to yra pateisinama jam taikytina tarptautinė kontrolė. Taigi, PSO rekomenduoja brorfiną įtraukti į Narkotinių medžiagų konvencijos I sąrašą;
                  
               
                     (11)
                  
                  
                     brorfino aptikta keturiose valstybėse narėse ir bent trijose valstybėse narėse jam taikomos kontrolės priemonės. Jis siejamas su vienu nemirtino apsinuodijimo atveju ir šiuo metu jį aktyviai stebi Europos narkotikų ir narkomanijos stebėsenos centras;
                  
               
                     (12)
                  
                  
                     todėl Sąjungos pozicija turėtų būti įtraukti brorfiną į Narkotinių medžiagų konvencijos I sąrašą;
                  
               
                     (13)
                  
                  
                     remiantis Ekspertų komiteto vertinimu, metonitazenas (cheminis pavadinimas: N,N-dietil-2-(2-(4-metoksibenzil)-5-nitro-1H-benzo[d]imidazol-1-il)-etan-1-aminas) yra sintetinis opioidas, struktūriškai panašus į izotonitazeną ir etonitazeną, kurie abu yra įtraukti į Narkotinių medžiagų konvencijos I sąrašą. Metonitazenas buvo tiriamas taikant ikiklinikinius modelius jo analgetiniam poveikiui nustatyti, tačiau nėra nustatyta, kad jį būtų galima naudoti gydymo tikslais. Yra pakankamai įrodymų, kad metonitazenu yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, dėl to yra pateisinama jam taikytina tarptautinė kontrolė. Taigi, PSO rekomenduoja metonitazeną įtraukti į Narkotinių medžiagų konvencijos I sąrašą;
                  
               
                     (14)
                  
                  
                     metonitazeno aptikta trijose valstybėse narėse ir bent trijose valstybėse narėse jam taikomos kontrolės priemonės. Jis siejamas su vienu mirties atveju ir šiuo metu jį aktyviai stebi Europos narkotikų ir narkomanijos stebėsenos centras;
                  
               
                     (15)
                  
                  
                     todėl Sąjungos pozicija turėtų būti įtraukti metonitazeną į Narkotinių medžiagų konvencijos I sąrašą;
                  
               
                     (16)
                  
                  
                     remiantis Ekspertų komiteto vertinimu, eutilonas (cheminis pavadinimas: 1-(1,3-benzodioksol-5-il)-2-(etilamino)butan-1-onas) yra sintetinis katinonas, savo chemine struktūra ir farmakologiškai panašus į amfetaminus ir katinonus, kuriems jau taikoma tarptautinė kontrolė. Susiję katinonai, pavyzdžiui, metilonas ir N-etilnorpentilonas, yra įtraukti į Psichotropinių medžiagų konvencijos II sąrašą. Nėra žinoma apie eutilono naudojimą gydymo tikslais, jam nėra suteiktas leidimas prekiauti kaip vaistu. Yra pakankamai įrodymų, kad eutilonu yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, dėl to yra pateisinama jam taikytina tarptautinė kontrolė. Taigi, PSO rekomenduoja eutiloną įtraukti į Psichotropinių medžiagų konvencijos II sąrašą;
                  
               
                     (17)
                  
                  
                     eutilono aptikta 20 valstybių narių ir bent dviejose valstybėse narėse jam taikomos kontrolės priemonės. Jis siejamas su vienu nemirtino apsinuodijimo atveju ir jo aptikta trijuose biologiniuose mėginiuose, siejamuose su sunkiais nepageidaujamais reiškiniais. Eutiloną šiuo metu aktyviai stebi Europos narkotikų ir narkomanijos stebėsenos centras;
                  
               
                     (18)
                  
                  
                     todėl Sąjungos pozicija turėtų būti įtraukti eutiloną į Psichotropinių medžiagų konvencijos II sąrašą;
                  
               
                     (19)
                  
                  
                     tikslinga nustatyti poziciją, kurios Sąjungos vardu turi būti laikomasi Narkotinių medžiagų komisijoje, kadangi sprendimai dėl trijų medžiagų įtraukimo į sąrašus tiesiogiai paveiks Sąjungos teisės turinį, visų pirma Pamatinį sprendimą 2004/757/TVR;
                  
               
                     (20)
                  
                  
                     Sąjungos pozicija turi būti pareikšta Sąjungos interesų labui kartu veikiančių valstybių narių, kurios yra Narkotinių medžiagų komisijos narės;
                  
               
                     (21)
                  
                  
                     Danijai Pamatinis sprendimas 2004/757/TVR yra privalomas, todėl ji dalyvauja priimant ir taikant šį sprendimą;
                  
               
                     (22)
                  
                  
                     Airijai Pamatinis sprendimas 2004/757/TVR yra privalomas, todėl ji dalyvauja priimant ir taikant šį sprendimą,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu valstybės narės turi laikytis 2022 m. kovo 14–18 d. Narkotinių medžiagų komisijos 65-oje sesijoje, kai to organo prašoma priimti sprendimus dėl medžiagų įtraukimo į Jungtinių Tautų 1961 m. Bendrosios narkotinių medžiagų konvencijos su pakeitimais, padarytais 1972 m. protokolu, ir Jungtinių Tautų 1971 m. Psichotropinių medžiagų konvencijos sąrašus, turi atitikti šio sprendimo priede išdėstytą poziciją.
         
         
            2 straipsnis
            Valstybės narės, kurios yra Narkotinių medžiagų komisijos narės, 1 straipsnyje nurodytą poziciją pareiškia veikdamos kartu Sąjungos interesų labui.
         
         
            3 straipsnis
            Šis sprendimas pagal Sutartis skirtas valstybėms narėms.
         
         
            Priimta Briuselyje 2022 m. kovo 3 d.
            
               
                  Tarybos vardu
               
               
                  Pirmininkas
               
               G. DARMANIN
            
         
         
            (1)  2004 m. spalio 25 d. Tarybos pamatinis sprendimas 2004/757/TVR, nustatantis būtiniausias nuostatas dėl nusikalstamų veikų sudėties požymių ir bausmių neteisėtos prekybos narkotikais srityje (OL L 335, 2004 11 11, p. 8).
         
            (2)  Austrija, Belgija, Italija, Ispanija, Lenkija, Lietuva, Nyderlandai, Prancūzija, Slovėnija, Švedija, Vengrija ir Vokietija.
         
            (3)  2006 m. gruodžio 12 d. Europos Parlamento ir Tarybos reglamentas (EB) Nr. 1920/2006 dėl Europos narkotikų ir narkomanijos stebėsenos centro (OL L 376, 2006 12 27, p. 1).
      
      
         
            PRIEDAS
            Pozicija, kurios valstybės narės, kurios yra Narkotinių medžiagų komisijos narės, veikdamos kartu Sąjungos interesų labui turi laikytis Narkotinių medžiagų komisijos 65-oje sesijoje, kuri vyks 2022 m. kovo 14–18 d., dėl medžiagų įtraukimo į sąrašus:
            
                        1.
                     
                     
                        brorfinas turi būti įtrauktas į 1961 m. Bendrosios narkotinių medžiagų konvencijos su pakeitimais, padarytais 1972 m. protokolu, I sąrašą;
                     
                  
                        2.
                     
                     
                        metonitazenas turi būti įtrauktas į 1961 m. Bendrosios narkotinių medžiagų konvencijos su pakeitimais, padarytais 1972 m. protokolu, I sąrašą;
                     
                  
                        3.
                     
                     
                        eutilonas turi būti įtrauktas į 1971 m. Psichotropinių medžiagų konvencijos II sąrašą.